Broj: 711-I-423-M-22/22-02-21

Zagreb, 27. siječnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 9. u vezi sa člankom 8. stavak 4. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Karoline Štefan Bugarinović, direktorice trgovačkog društva Poduzetnički inkubator Polet d.o.o**.**,** za davanjem mišljenja Povjerenstva**,** na 156. sjednici, održanoj dana 27. siječnja 2021., daje sljedeće:

**MIŠLJENJE**

1. **Obveznica Karolina Štefan Bugarinović,** **direktorica trgovačkog društva Poduzetnički inkubator Polet d.o.o., ne može za vrijeme obnašanja navedene dužnosti biti predsjednica Upravnog vijeća Dječjeg vrtića Maslačak, jer se ne radi o ustanovi od posebnog državnog interesa, odnosno od posebnog interesa za jedinicu lokalne ili područne (regionalne) samouprave.**
2. **Na temelju članka 18. stavka 5. ZSSI-a, obveznica Karolina Štefan Bugarinović, može istodobmo s obnašanjem dužnost direktorice trgovačkog društva Poduzetnički inkubator Polet d.o.o. obavljati funkciju zamjenice predsjednika neprofitne udruge Klastera papirne industrije, strojarstva i energetike u okviru prava da bude članom upravnih i nadzornih tijela najviše dviju neprofitnih udruga i zaklada, pri čemu nema pravo na naknadu ili primanje dara vezano za navedenu funkciju, osim prava na naknadu putnih i drugih opravdanih troškova.**

Obrazloženje

Zahtjev za davanjem mišljenja Povjerenstva podnijela je obveznica Karolina Štefan Bugarinović, direktorica trgovačkog društva Poduzetnički inkubator Polet d.o.o. U knjigama ulazne pošte zahtjev je zaprimljen dana 18. siječnja 2022.g., pod poslovnim brojem 711-U-654-M-22/22-01-5, povodom kojeg se vodi predmet broj M-22/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu navedenog Zakona.

Povjerenstvo je uvidom Sudski registar Trgovačkog suda u Osijeku utvrdilo da je obveznica Karolina Štefan Bugarinović, direktorica trgovačkog društva Poduzetnički inkubator Polet d.o.o. za razvoj poduzetništva, iz Belišća, Željeznička 10 a, OIB: 42974081816 čiji je osnivač Grad Belišće te ujedno jedini član.

Stoga je povodom obnašanja navedene dužnosti Karolina Štefan Bugarinović obvezna postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu za mišljenjem navodi kako je direktorica trgovačkog društva Poduzetnički inkubator Polet d.o.o. koje je u vlasništvu jedinice lokalne samouprave te da je ujedno i predsjednica Upravnog vijeća Dječjeg vrtića Maslačak u Belišću, za što prima novčanu naknadu.

Nadalje obveznica navodi da je zamjenica predsjednika (osoba ovlaštena za zastupanje) neprofitne udruge Klastera papiren industrije, strojarstva i energetike te traži mišljenja o postojanju sukoba interesa vezano za obavljanje navedenih funkcija.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 18. stavkom 2. ZSSI-a propisano je da iznimno od stavka 1. toga članka, obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Sukladno članku 18. stavku 3. ZSSI-a Hrvatski sabor utvrđuje popis pravnih osoba od posebnog državnog interesa, na prijedlog Vlade Republike Hrvatske, a sukladno stavku 4. istog članka, predstavničko tijelo jedinice lokalne, odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Člankom 18. stavkom 5. ZSSI-a propisano da obveznici smiju biti članovi upravnih i nadzornih tijela najviše dviju neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova. Prema tome, u primjeni odredbe članka 18. stavka 5. ZSSI-a nema razlike obnaša li obveznik dužnost profesionalno ili volonterski odnosno prima li ikakvu novčanu naknadu za obnašanje dužnosti ili ne.

Uvidom u Registar ustanova i izvanproračunskih fondova od posebnog interesa koje vodi Povjerenstvo utvrđeno je da Dječji vrtića Maslačak, u Belišću, nije proglašen ustanovom od posebnog državnog interesa niti posebnog interesa za jedinicu lokalne ili regionalne samouprave.

S obzirom da Dječji vrtića Maslačak, u Belišću, nije proglašen ustanovom od posebnog državnog interesa, kao ni ustanovom od posebnog interesa za Grad Belišće ili Osiječko-baranjsku županiju, obveznica Karolina Štefan Bugarinović, ne može istovremeno uz obnašanje dužnosti direktorice trgovačkog društva Poduzetnički inkubator Polet d.o.o. biti predsjednica Upravnog vijeća Dječjeg vrtića Maslačak.

U slučaju da Dječji vrtić Maslačak bude proglašen ustanovom od posebnog državnog interesa, odnosno ustanovom od posebnog interesa za jedinicu lokalne ili područne (regionalne) samouprave, te pod uvjetom da već nije član u dva druga upravna vijeća ustanova, obveznica Karolina Štefan Bugarinović bi mogla istovremeno uz obnašanje dužnosti direktorice trgovačkog društva Poduzetnički inkubator Polet d.o.o. biti i predsjednica upravnog vijeća Dječjeg vrtića Maslačak.

Povjerenstvo nadalje zaključuje da, sukladno članku 18. stavku 5. ZSSI-a, obveznica Karolina Štefan Bugarinović može istovremeno uz obnašanje dužnosti direktorice trgovačkog društva Poduzetnički inkubator Polet d.o.o. biti zamjenica predsjednika (osoba ovlaštena za zastupanje) neprofitne udruge Klastera papiren industrije, strojarstva i energetike, u okviru prava da bude članom upravnih i nadzornih tijela najviše dviju neprofitnih udruga i zaklada, pri čemu je dužna isto navesti u imovinskoj kartici, no nema pravo na naknadu ili primanje dara vezano za navedene funkcije, osim prava na naknadu putnih i drugih opravdanih troškova.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznica Karolina Štefan Bugarinović, putem dostavljene e-mail adrese
2. Objava na internetskoj stranici Povjerenstva
3. Pismohrana